Vermoorde IVP-lid het voor kommissie getuig | Netwerk24
Deur Sarel van der Walt 18 Augustus 2019 17:26
Die Inkatha-Vryheidsparty (IVP) het 'n beroep om kalmte gedoen nadat 'n IVP-stadsraadslid Vrydagaand naby Ladysmith in KwaZulu-Natal koelbloedig vermoor is.
Mthembeni MajolaFoto: Argief
Mthembeni Majola (39), 'n bestuurskomiteelid van die Inkosi Langalibalele-munisipaliteit in Estcourt, was een van die mense wat voor die Moerane-kommissie van ondersoek na politieke moorde in KwaZulu-Natal getuig het.
Die insittendes van twee voertuie het op Majola se motor geskiet terwyl hy oor spoedwalle op die R103 stadiger moes ry.
Hy is op die toneel dood. Twee ander mense is volgens die polisie in die aanval gewond.
Die motief vir die aanval is onbekend, maar dit was volgens die IVP die tweede aanslag op Majola se lewe.
Hy is in 2010 in 'n hinderlaag gewond en was daarna in 'n rystoel.
Die IVP het in 'n verklaring sy skok oor die voorval uitgespreek en dit veroordeel. Hy is hoopvol die polisie sal die skuldiges aankeer.
Die party het 'n beroep gedoen op mense met inligting om na vore te kom.
Die regering het verlede jaar 'n interministeriële komitee saamgestel om die rede vir die groot getal politieke moorde in KwaZulu-Natal te ondersoek.
Bheki Cele, minister van polisie, het vroeër vandeesmaand gesê die polisie maak tans groot deurbrake.